ไฟแนนเชียลไดเจสต์
AGE เปิดสาขานาดี จ.สมุทรสาคร แล้ว
20 ธ.ค. 2555

AGE เปิดสาขานาดี จ.สมุทรสาคร แล้ว
บริษัท เอเชีย กรีน เอนเนอจี (AGE) จะเปิดดำเนินงานที่สาขานาดี จ.สมุทรสาคร เพื่อให้บริการแก่ลูกค้าได้ตามปกติต่อไป หลังจากมีคำสั่งจังหวัดสมุทรสาคร ที่ 1179/2554 ลงวันที่ 13 ก.ค. 2554 เรื่องให้ระงับการประกอบกิจการถ่านหินของผู้ประกอบการถ่านหินใน จ.สมุทรสาคร แต่ที่ผ่านมาบริษัทได้ให้ความร่วมมือเป็นอย่างดี จ.สมุทรสาคร จึงยกเลิกคำสั่งระงับ
UV ถูกเตือนร้อนแรงเกินไป
ตลาดหลักทรัพย์ขึ้นเครื่องหมาย Trading Alert List หุ้นบริษัท ยูนิ เวนเจอร์ (UV) เนื่องจากสภาพการซื้อขายเปลี่ยนแปลงไปอย่างมากจากวันก่อนหน้า โดยราคาดีดตัวขึ้นชนเพดานสูงสุด 30% (ซิลลิง) ปิดที่ 9.75 บาท บวก 2.25 บาท มูลค่าการซื้อขายกว่า 2,024 ล้านบาท
บริษัทชี้แจงว่า บริษัทไม่มีข่าวที่ส่งผลต่อสภาพการซื้อขายที่ได้มีการเปลี่ยนแปลงอย่างมีนัยสำคัญ และไม่ทราบถึงสาเหตุอื่นใดที่อาจส่งผลกระทบต่อการซื้อขาย
TH แจ้งประธานกรรมการลาออก
บริษัท ตงฮั้ว คอมมูนิเคชั่นส์ (TH) แจ้งว่า นางกัลยาณี กยาวัฒนกิจ ได้มีหนังสือขอลาออกจากตำแหน่งประธานกรรมการบริษัทและกรรมการบริษัท โดยมีผลตั้งแต่วันที่ 19 ธ.ค. 2555 เป็นต้นไป
DNA เข้าเทรด 21 ธ.ค.นี้
บริษัท ดีเอ็นเอ 2002 (DNA) จะเข้าจดทะเบียนและเริ่มซื้อขายในตลาดหลักทรัพย์ เอ็ม เอ ไอ (mai) ในวันที่ 21 ธ.ค.นี้ ด้วยมูลค่าหลักทรัพย์ ณ ราคาเสนอขายครั้งแรก (ไอพีโอ) 1.90 บาท จำนวน 1,216 ล้านบาท
ทั้งนี้ ราคาไอพีโอ ในราคาหุ้นละ 1.90 บาท ตามข้อมูลที่ระบุไว้ในหนังสือชี้ชวน มีอัตราส่วนราคาต่อกำไรสุทธิต่อหุ้น (พี/อี) 26.3 เท่า โดยคำนวณจากกำไรสุทธิต่อหุ้น 4 ไตรมาสที่ผ่านมา และมีนโยบายจ่ายเงินปันผลไม่น้อยกว่า 40% ของกำไรสุทธิ
DNA มีทุนจดทะเบียน 640 ล้านหุ้น มูลค่าหุ้นที่ตราไว้ (พาร์) หุ้นละ 0.25 บาท โดยมีบริษัท ฟินเน็กซ์ แอ๊ดไวเซอรี่ เป็นที่ปรึกษาทางการเงิน และบริษัทหลักทรัพย์ คันทรี่ กรุ๊ป เป็นผู้จัดการการจัดจำหน่ายและรับประกันการจำหน่าย
บริษัทประกอบธุรกิจจำหน่ายสินค้าสื่อโฮมเอนเตอร์ เทนเมนต์ ประเภทภาพยนตร์ เพลง ที่ถูกต้องตามลิขสิทธิ์ในรูปแบบบลูเรย์ ดีวีดี วีซีดี และซีดี รวมถึงสิ่งพิมพ์ต่างๆ เช่น หนังสือพิมพ์ นิตยสาร และพ็อกเกตบุ๊กผ่านร้านค้าปลีกกลุ่มบริษัท และร้านค้าร่วมบริการในโมเดิร์นเทรดมากกว่า 1,432 สาขาทั่วประเทศ
SLC รุกธุรกิจสื่อทันสมัย
คณะกรรมการ บริษัท โซลูชั่น คอนเนอร์ (1998) หรือ SLC มีมติอนุมัติให้บริษัทย่อยคือ สปริง คอร์ปอเรชั่น ลงทุนในบริษัทใหม่ ชื่อ บริษัท สปริงนิวส์ เทเลวิชั่น และจัดตั้งบริษัทเสร็จเรียบร้อยแล้ว